LIETUVOS RESPUBLIKOS SUSISIEKIMO MINISTRAS

ĮSAKYMAS

DĖL EUROPOS SĄJUNGOS FONDŲ IR LIETUVOS RESPUBLIKOS VALSTYBĖS BIUDŽETO LĖŠŲ, IŠMOKĖTŲ PROJEKTO
NR. VP2-4.4-SM-02-R-33-019 VYKDYTOJAI ŠILUTĖS RAJONO SAVIVALDYBĖS ADMINISTRACIJAI, GRĄŽINIMO IR LIETUVOS RESPUBLIKOS SUSISIEKIMO MINISTRO 2013 M. SPALIO 10 D. ĮSAKYMO NR. 3-522 „DĖL FINANSAVIMO SKYRIMO PROJEKTAMS, PATEIKTIEMS PAGAL EKONOMIKOS AUGIMO VEIKSMŲ PROGRAMOS 4 PRIORITETO „ESMINĖ EKONOMINĖ INFRASTRUKTŪRA“ VP2-4.4-SM-02-R PRIEMONĘ „SAVIVALDOS TRANSPORTO INFRASTRUKTŪROS MODERNIZAVIMAS IR PLĖTRA“ PAKEITIMO

2014 m. liepos 16 d. Nr. 3-291-(E)

Vilnius

Vadovaudamasis Projektų administravimo ir finansavimo taisyklių, patvirtintų Lietuvos Respublikos Vyriausybės 2007 m. gruodžio 19 d. nutarimu Nr. 1443 „Dėl Projektų administravimo ir finansavimo taisyklių patvirtinimo“, 179.1 ir 198.2 papunkčiais, Finansinės paramos, išmokėtos ir (arba) panaudotos pažeidžiant teisės aktus, grąžinimo į Lietuvos Respublikos valstybės biudžetą taisyklių, patvirtintų Lietuvos Respublikos Vyriausybės 2005 m. gegužės 30 d. nutarimu Nr. 590 „Dėl Finansinės paramos, išmokėtos ir (arba) panaudotos pažeidžiant teisės aktus, grąžinimo į Lietuvos Respublikos valstybės biudžetą taisyklių patvirtinimo“, 5.2.2 ir 8.4 papunkčiais, 2013 m. lapkričio 14 d. projekto „Šilutės miesto Naujakurių mikrorajono Karklų gatvės rekonstravimas“, projekto kodas Nr. VP2-4.4-SM-02-R-33-019 (toliau – Projektas), finansavimo ir administravimo sutarties Nr. 1F-219 (toliau – Sutartis) bendrųjų sąlygų 9.1 ir 10.13 papunkčiais ir atsižvelgdamas į Transporto investicijų direkcijos 2014 m. birželio 11 d. raštu Nr. 1.2-710 „Dėl informacijos apie pažeidimą pateikimo“ pateiktą 2014 m. birželio 9 d. pažeidimo tyrimo išvadą Nr. VP2-4.4-SM-02-R-33-019/IT01/ID-6 (pažeidimo unikalus kodas R1828/TID/VP2-4.4-SM-02-R/0016), kurioje nurodyta, kad:

- įgyvendinant Projektą buvo atliktas darbų pakeitimas: parengus Karklų ir Dzūkų gatvių rekonstrukcijos darbo projektą buvo nuspręsta nevykdyti darbų, numatytų Karklų ir Dzūkų gatvių rekonstrukcijos techniniuose projektuose, taip pažeidžiant statybos techninio reglamento STR 1.05.06:2010 „Statinio projektavimas“, patvirtinto Lietuvos Respublikos aplinkos ministro 2004 m. gruodžio 30 d. įsakymu Nr. D1-708 „Dėl statybos techninio reglamento STR 1.05.06:2010 „Statinio projektavimas“ patvirtinimo“ (redakcija, galiojusi nuo 2012 m. spalio 28 d. iki 2014 m. sausio 15 d.), 47 punkto, pagal kurį, kai atlikti darbo projekto keitimai, papildymai ar taisymai neatitinka techninių projektų sprendinių, taip pat ir techninių specifikacijų, techninis projektas turi būti keičiamas, ir Lietuvos Respublikos statybos įstatymo 15 straipsnio 6 dalies 3 punkto, pagal kurį rangovas privalo vykdyti statybos darbus pagal statinio projektą, nuostatas;

- minėtas darbų pakeitimas laikytinas Šilutės rajono savivaldybės administracijos (toliau – Projekto vykdytojas) ir UAB „Šilutės automobilių keliai“ 2011 m. balandžio 18 d. pasirašytos Rangos darbų sutarties Nr. R5-(9.40)-406 pakeitimu, kuriam nebuvo gautas Viešųjų pirkimų tarnybos sutikimas ir kuris neatitinka Lietuvos Respublikos viešųjų pirkimų įstatymo 3 straipsnio 1 dalyje išdėstytų viešųjų pirkimų principų ir 18 straipsnio 8 dalies, pagal kurią pirkimo sutarties sąlygos sutarties galiojimo laikotarpiu negali būti keičiamos, išskyrus tokias pirkimo sutarties sąlygas, kurias pakeitus nebūtų pažeisti Viešųjų pirkimų įstatymo 3 straipsnyje nustatyti principai bei tikslai ir kai tokiems pirkimo sutarties sąlygų pakeitimams yra gautas Viešųjų pirkimų tarnybos sutikimas, nuostatų;

- Projekto vykdytojui buvo apmokėtos išlaidos, susijusios su darbais, kurie nebuvo vykdomi, kurios neatitiko Vykdomų pagal Lietuvos 2007–2013 metų Europos Sąjungos struktūrinės paramos panaudojimo strategiją ir ją įgyvendinančias veiksmų programas projektų išlaidų ir finansavimo reikalavimų atitikties taisyklių, patvirtintų Lietuvos Respublikos Vyriausybės 2007 m. spalio 31 d. nutarimu Nr. 1179 „Dėl Vykdomų pagal Lietuvos 2007–2013 metų Europos Sąjungos struktūrinės paramos panaudojimo strategiją ir ją įgyvendinančias veiksmų programas projektų išlaidų ir finansavimo reikalavimų atitikties taisyklių patvirtinimo“ (toliau – Išlaidų tinkamumo taisyklės), 8.4 papunkčio, pagal kurį, kad būtų pripažintos tinkamomis finansuoti, išlaidos privalo būti skirtos už patiektas prekes, suteiktas paslaugas, atliktus darbus sumokėti, reikalavimų;

- buvo pažeistos Sutarties specialiųjų sąlygų 5.5 papunkčio, pagal kurį Projekto vykdytojas privalo užtikrinti, kad visi su Projekto įgyvendinimu susiję viešieji pirkimai būtų vykdomi vadovaujantis Viešųjų pirkimų įstatymu, Sutarties bendrųjų sąlygų 2.1.6 papunkčio, pagal kurį Projekto vykdytojas įsipareigoja laikytis Lietuvos Respublikos įstatymų ir kitų teisės aktų, ir Sutarties bendrųjų sąlygų 3.1.1 papunkčio, pagal kurį tinkamomis finansuoti gali būti pripažintos tik tokios Projekto išlaidos, kurios atitinka Išlaidų tinkamumo taisykles, nuostatos:

1. Sumažinu Sutartyje nustatytą didžiausią Projekto tinkamų finansuoti išlaidų sumą 10 821,79 Lt (dešimt tūkstančių aštuoniais šimtais dvidešimt vienu litu 79 ct), iš kurių Europos Sąjungos finansinės paramos lėšos sudaro 6 846,07 Lt (šešis tūkstančius aštuonis šimtus keturiasdešimt šešis litus 7 ct), Lietuvos Respublikos valstybės biudžeto bendrojo finansavimo lėšos – 845,69 (aštuonis šimtus keturiasdešimt penkis litus 69 ct), Projekto vykdytojo lėšos – 3 130,03 Lt (tris tūkstančius vieną šimtą trisdešimt litų 3 ct).

2. Nustatau, kad Projekto vykdytojo grąžintinų lėšų suma, susijusi su Projektu, yra 6 650,66 Lt (šeši tūkstančiai šeši šimtai penkiasdešimt litų 66 ct), iš jų Europos Sąjungos finansinės paramos lėšos sudaro 5 919,44 Lt (penkis tūkstančius devynis šimtus devyniolika litų 44 ct), Lietuvos Respublikos valstybės biudžeto bendrojo finansavimo lėšos – 731,22 Lt (septynis šimtus trisdešimt vieną litą 22 ct).

3. Pakeičiu Lietuvos Respublikos susisiekimo ministro 2013 m. spalio 10 d. įsakymo Nr. 3-522 „Dėl finansavimo skyrimo projektams, pateiktiems pagal Ekonomikos augimo veiksmų programos 4 prioriteto „Esminė ekonominė infrastruktūra“ VP2-4.4-SM-02-R priemonę „Savivaldos transporto infrastruktūros modernizavimas ir plėtra“ 1 punkto lentelę ir ją išdėstau taip:

„Paraiš- kos kodas	Pareiškėjas (projekto vykdytojas)	Projekto pavadinimas	Transporto investicijų direkcijos vertinimo ataskaitos data ir registracijos Nr.	Maksimali skiriamo finansavimo lėšų suma, Lt	Iš viso skiriamas finansa- vimas, Lt

Europos Sąjungos fondų lėšos	Lietuvos Respublikos valstybės biudžeto lėšos, skirtos projektų bendrajam finansavimui

VP2-4.4-SM-02-R-91-032	Visagino savivaldybės administracija	Visagino miesto pagalbinės gatvės gyvenamųjų namų Kosmoso, Visagino, Partizanų gatvių kvartale rekonstrukcija	2013-09-26 Nr. 1.10-65	878 527,42	108 523,97	987 051,39
VP2-4.4-SM-02-R-11-014	Varėnos rajono savivaldybės administracija	Varėnos miesto M. K. Čiurlionio gatvės dalies rekonstravimas	2013-10-04 Nr. 1.10-68	300 501,00	37 120,71	337 621,71
VP2-4.4-SM-02-R-33-019	Šilutės rajono savivaldybės administracija	Šilutės miesto Naujakurių mikrorajono Karklų gatvės rekonstravimas	2013-10-04 Nr. 1.10-68	1 626 420,35	200 910,75	1 827 331,10
VP2-4.4-SM-02-R-91-031	Ignalinos rajono savivaldybės administracija	Ignalinos miesto Lygumos gatvės dalies ir Lygumos skersgatvio rekonstravimo ir naujos statybos, Bokšto gatvės dalies rekonstravimo techninės dokumentacijos parengimas	2013-10-04 Nr. 1.10-68	33 919,90	4 190,10	38 110,00
Iš viso finansavimas:	2 839 368,67	350 745,53	3 190 114,20“

4. Pavedu Transporto investicijų direkcijai išskaičiuoti šio įsakymo 2 punkte nurodytą grąžintiną Europos Sąjungos finansinės paramos ir Lietuvos Respublikos valstybės biudžeto bendrojo finansavimo lėšų sumą iš Projekto vykdytojo pagal Projektą teikiamų mokėjimo prašymų.

Šis įsakymas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Laikinai einantis susisiekimo

ministro pareigas	Rimantas Sinkevičius